title: 2005/230/ES: Rozhodnutie Politického a bezpečnostného výboru Proxima/3/2005 zo 4. marca 2005 o zriadení Výboru prispievateľov na policajnú misiu Európskej únie v Bývalej juhoslovanskej republike Macedónsko (EUPOL Proxima)

text:
               18.3.2005

               SK

               Úradný vestník Európskej únie

               L 72/25

      ROZHODNUTIE POLITICKÉHO A BEZPEČNOSTNÉHO VÝBORU PROXIMA/3/2005
   zo 4. marca 2005
   o zriadení Výboru prispievateľov na policajnú misiu Európskej únie v Bývalej juhoslovanskej republike Macedónsko (EUPOL Proxima)
   (2005/230/ES)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 25 ods. 3,
   so zreteľom na jednotnú akciu Rady 2004/789/SZBP z 22. novembra 2004 o predĺžení policajnej misie Európskej únie v Bývalej juhoslovanskej republike Macedónsko (EUPOL Proxima) (1), a najmä na jej článok 9 ods. 7,
   keďže:

               (1)

               Podľa článku 9 ods. 7 Jednotnej akcie 2004/789/SZBP Rada poverila Politický a bezpečnostný výbor (PBV), aby prijal príslušné rozhodnutia o zriadení Výboru prispievateľov na policajnú misiu Európskej únie v Bývalej juhoslovanskej republike Macedónsko (EUPOL Proxima).

               (2)

               Závery zasadnutia Európskej rady v Göteborgu 15.– 16. júna 2001 ustanovili hlavné zásady a postupy, akými môžu na policajné misie prispievať tretie štáty. Rada 10. decembra 2002 schválila „Konzultácie a podrobnosti o príspevkoch nečlenských štátov EÚ na operácie civilného krízového riadenia EÚ“ (2), ktoré podrobnejšie upravili účasť tretích štátov v operáciách civilného krízového manažmentu vrátane zriadenia Výboru prispievateľov.

               (3)

               Výbor prispievateľov bude zohrávať kľúčovú úlohu pri každodennom riadení misie; tento výbor bude hlavným fórom pre diskusiu o všetkých problémoch súvisiacich s každodenným riadením misie; Politický a bezpečnostný výbor, ktorý vykonáva politickú kontrolu a strategické riadenie misie, bude zohľadňovať názory vyjadrené Výborom prispievateľov,

         ROZHODOL TAKTO:
   Článok 1
   Zriadenie
   Týmto sa zriaďuje Výbor prispievateľov na policajnú misiu Európskej únie v Bývalej juhoslovanskej republike Macedónsko (EUPOL Proxima) (ďalej len „VP“).
   Článok 2
   Funkcie
   1.   VP prispievateľov môže vyjadrovať názory, ktoré zohľadní Politický a bezpečnostný výbor, ktorý vykonáva politickú kontrolu a strategické riadenie misie.
   2.   Mandát VP je ustanovený v dokumente „Konzultácie a podrobnosti o príspevkoch nečlenských štátov EÚ na operácie civilného krízového riadenia EÚ“.
   Článok 3
   Zloženie
   1.   Všetky členské štáty EÚ sú oprávnené zúčastňovať sa rokovaní VP, ale iba prispievajúce štáty sa zúčastňujú každodenného riadenia misie. Zasadnutí VP sa môžu zúčastňovať zástupcovia tretích štátov, ktoré sa podieľajú na misii. Zasadnutí VP sa môže zúčastňovať aj zástupca Európskej komisie.
   2.   VP bude dostávať pravidelné informácie od policajného veliteľa misie.
   Článok 4
   Predseda
   V súlade s uvedeným dokumentom o konzultáciách a podrobnostiach predsedá VP pre túto misiu zástupca generálneho tajomníka/vysokého splnomocnenca, pričom sa radí s predsedníctvom.
   Článok 5
   Zasadnutia
   1.   VP zvoláva pravidelne predseda. Ak si to vyžadujú okolnosti, môže sa zvolať mimoriadne zasadnutie, a to na podnet predsedu alebo na žiadosť zástupcu zúčastneného štátu.
   2.   Predseda vopred rozošle predbežný program a dokumenty, ktoré sa týkajú zasadnutia. Predseda zodpovedá za sprostredkovanie výsledkov zasadnutí výboru Politickému a bezpečnostnému výboru.
   Článok 6
   Dôvernosť
   1.   Na zasadnutia a konanie VP sa vzťahujú bezpečnostné predpisy Rady. Najmä zástupcovia vo VP musia prejsť zodpovedajúcimi bezpečnostnými previerkami.
   2.   Na rokovania VP sa vzťahuje povinnosť zachovávať služobné tajomstvo.
   Článok 7
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Bruseli 4. marca 2005

            Za Politický a bezpečnostný výbor

            predseda

         P. DUHR

      (1)  Ú. v. EÚ L 348, 24.11.2004, s. 40. Jednotná akcia zmenená a doplnená jednotnou akciou 2005/142/SZBP (Ú. v. EÚ L 48, 19.2.2005, s. 45).

      (2)  Dokument 15203/1/02 REV 1 z 13. decembra 2002.


title: 2011/475/EÚ: Rozhodnutie Rady z  22. júla 2011 o podpise Dobrovoľnej dohody o partnerstve medzi Európskou úniou a Libérijskou republikou o vynútiteľnosti práva a správe v lesnom hospodárstve a obchode s produktmi z dreva, ktoré sa dovážajú do Európskej únie, v mene Únie

text:
               28.7.2011

               SK

               Úradný vestník Európskej únie

               L 196/2

         ROZHODNUTIE RADY
   z 22. júla 2011
   o podpise Dobrovoľnej dohody o partnerstve medzi Európskou úniou a Libérijskou republikou o vynútiteľnosti práva a správe v lesnom hospodárstve a obchode s produktmi z dreva, ktoré sa dovážajú do Európskej únie, v mene Únie
   (2011/475/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 207 ods. 3 prvý pododsek v spojení s jej článkom 218 ods. 5,
   so zreteľom na návrh Európskej komisie,
   keďže:

               (1)

               V máji 2003 Komisia prijala oznámenie Rade a Európskemu parlamentu s názvom Vynútiteľnosť práva, správa a obchod v lesnom hospodárstve (FLEGT): návrh akčného plánu EÚ, v ktorom sa požaduje prijatie opatrení na zamedzenie nezákonnej ťažbe dreva vypracovaním dobrovoľných dohôd o partnerstve s krajinami produkujúcimi drevo. Závery Rady týkajúce sa tohto akčného plánu boli prijaté v októbri 2003 (1) a Európsky parlament prijal uznesenie v tejto veci 11. júla 2005 (2).

               (2)

               Dňa 5. decembra 2005 Rada poverila Komisiu, aby začala rokovania o dohodách o partnerstve s cieľom vykonať akčný plán EÚ o vynútiteľnosti práva, správe a obchode v lesnom hospodárstve (FLEGT).

               (3)

               Rada prijala 20. decembra 2005 nariadenie (ES) č. 2173/2005 (3) o vytvorení licenčného systému FLEGT na dovoz dreva do Únie z krajín, s ktorými Únia uzavrela dobrovoľné dohody o partnerstve.

               (4)

               Rokovania s Libérijskou republikou sa uzavreli a Dobrovoľná dohoda o partnerstve medzi Európskou úniou a Libérijskou republikou o vynútiteľnosti práva a správe v lesnom hospodárstve a obchode s produktmi z dreva, ktoré sa dovážajú do Európskej únie (ďalej len „dohoda“), sa parafovala 9. mája 2011.

               (5)

               Dohoda by sa mala podpísať,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dobrovoľnej dohody o partnerstve medzi Európskou úniou a Libérijskou republikou o vynútiteľnosti práva a správe v lesnom hospodárstve a obchode s produktmi z dreva, ktoré sa dovážajú do Európskej únie (ďalej len „dohoda“), s výhradou uzavretia tejto dohody (4).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 22. júla 2011

            Za Radu

            predseda

         M. DOWGIELEWICZ

      (1)  Ú. v. EÚ C 268, 7.11.2003, s. 1.

      (2)  Ú. v. EÚ C 157 E, 6.7.2006, s. 482.

      (3)  Ú. v. EÚ L 347, 30.12.2005, s. 1.

      (4)  Text dohody sa uverejní spolu s rozhodnutím o jej uzavretí.